הקריה האקדמית אונו

תוכניות

תוכנית קולומביה: הפקולטה למשפטים מציעה סמסטר קיץ בשיתוף בית הספר למשפטים של אוניברסיטת קולומביה. מרצי אוניברסיטת קולומביה מגיעים לישראל ומעבירים קורסים מרוכזים.
הקמפוס החרדי:
הקריה האקדמית אונו היא המוסד האקדמי הראשון שהתאים עצמו, בשנת תשס"ב (2002), לאוכלוסייה החרדית. הקמפוס החרדי הוא קמפוס נפרד, הממוקם באור יהודה ובירושלים ומאפשר לבני הקהילה החרדית, גברים ונשים, ללמוד לתואר בנפרד מבני המין השני. בקמפוס החרדי לומדים למעלה מ-2,500 סטודנטים, לתארים בוגר (תואר ראשון) ומוסמך (תואר שני) במשפטים, לתארים בוגר (תואר ראשון) ומוסמך (תואר שני) במנהל עסקים, וכמו כן תוכניות לימוד למכינות קדם אקדמיות. את הקמפוס באור יהודה מנהל יחזקאל פוגל, ואת הקמפוס בירושלים מנהל עו"ד משה שמעוני. 
מינהל הציונות הדתית:
מינהל הציונות הדתית בקריה האקדמית אונו מטפל בקבוצה של כ-1,000 סטודנטים דתיים לאומיים. מינהל הציונות הדתית מבקש לקדם רעיונות חברתיים ברוח עולם הערכים היהודי ולגדל דור של משפטנים ומנהלי עסקים שקיבלו גם הכשרה תורנית אקדמית לצד התחומים המקצועיים אליהם הם הוכשרו.
מנהיגי ארבע הדתות בישראל:
במכללה מתקיימת תוכנית לימודים המיועדת למנהיגים רוחניים-דתיים מארבע הדתות בישראל (יהדות, אסלאם, נצרות והדת הדרוזית) הלומדים יחד במשך שלוש שנים וחצי לתואר בוגר במשפטים.
תוכנית לקידום יהודי אתיופיה:
התוכנית מיועדת לקידום השכלה גבוהה בקרב סטודנטים מצטיינים, בני הקהילה האתיופית, במסלולי הלימוד: משפטים, מנהל עסקים ומקצועות הבריאות, תוך פיתוח מנהיגות אישית וקהילתית. תוכנית זו נועדה לאפשר לבני הקהילה להשתלב בחברה הישראלית. 
תוכנית מצפ"ן:
מטרת הפרויקט היא הידוק קשרי הגומלין בין האקדמיה לתעשייה, במסגרתו ניתנת לסטודנטים ההזדמנות ליישם פרויקט בחברה או בארגון, בתחום שבחרו. 
תוכנית אופ"ק:
מטרת התוכנית היא קידום אנשי כוחות הביטחון, המיועדים לתפקידים בכירים. 
חדר עסקאות:
הקריה האקדמית אונו והבנק הבינלאומי הראשון הקימו חדר עסקאות בו לומדים ומתנסים סטודנטים מצטיינים לתואר שני במנהל עסקים במסגרת ההתמחות במימון ושוק ההון, קורס התמחות בניהול השקעות גלובליות. לרשות הסטודנטים הועמדה קרן השקעות בהיקף של 1,000,000 ש"ח, אותה מנהלים הסטודנטים ומבצעים פעילויות השקעה באפיקי ההשקעה השונים בבורסות. הפעילות מתבצעת בפיקוח של מומחים לשוק ההון.

בית הספר למוסיקה - מכללת הד

בית הספר הוקם בשנת 2012, כאשר מכללת הד התאחדה עם הקריה האקדמית אונו וקיבלה את אישור המועצה להשכלה גבוהה להעניק תואר ראשון במוזיקה. מכללת הד נוסדה על ידי המנצח והמעבד יהודה כהן בשנת 1990 ביהוד, ועברה בשנת 1998 לדרום תל אביב. כהן הוא המנהל המקצועי של בית הספר גם היום. החל משנת הלימודים 2015 הלימודים מתקיימים בקריה האקדמית אונו. במסגרת לימודי התואר הראשון במוזיקה רב תחומית, מציע בית הספר גם קורסים ייעודיים בתחומים: מוזיקה יהודית, מוזיקה ערבית, ג'אז והפקה מוזיקלית.

מיקום בבחינות לשכת עורכי הדין

שיעור ההצלחה בקרב תלמידי הפקולטה למשפטים של הקריה האקדמית בבחינות לשכת עורכי הדין נמוך מאשר של כל הפקולטות למשפטים באוניברסיטאות ומהנמוכים בין המכללות. 
במועד קיץ 2019 היה שיעור העוברים 43% מהנבחנים מקרב תלמידי הקריה, במקום האחד עשר מבין המוסדות, והשביעי בין מכללות. במועד אוקטובר 2018 היה שיעור העוברים 22% מהנבחנים, במקום העשירי בין המוסדות, והשישי בין מכללות. במועד אוקטובר 2017 היה שיעור העוברים 22% מהנבחנים, במקום התשיעי בין המוסדות וחמישי בין המכללות.
במועד אוקטובר 2016 היה שיעור העוברים מהנמוכים בין בתי הספר למשפטים, עם 16% בלבד.
בשנת 2015 היה שיעור העוברים 46% מהנבחנים.

אגודת הסטודנטים

אגודת הסטודנטים של הקריה האקדמית אונו היא עמותה אשר נוסדה במרץ 1997 ומייצגת את הסטודנטים הלומדים במכללת הקריה האקדמית אונו ובשלוחותיה. יושב ראש האגודה חבר בהתאחדות הסטודנטים הארצית. אגודת הסטודנטים אונו היא הגדולה ביותר מבין אגודות הסטודנטים של המכללות בישראל, ונכון לשנת 2015 חברים בה כ-9,000 סטודנטים.